**TRUMPI SKAIDRUOLIŲ PAAIŠKINIMAI MOKYTOJAMS**

1. **Skaidrė.** Jaunimo politikos dvidešimtmečio proga Jaunimo reikalų departamentas, palaikomas Švietimo mokslo ministerijos ir Ugdymo plėtotės centro, sukūrė pilietiškumo ugdymo pamokos planą, kuriame nurodyta teorinė informacija bei praktinė užduotis supažindins mokinius su jaunimo politika bei leis jiems sužinoti apie savo galimybes įsitraukti į visuomeninę veiklą per jaunimo organizacijas, savivaldybės jaunimo organizacijų tarybas, savanorystę ir kt. Šio pristatymo metu siekiama supažindinti mokinius su jaunimo politika, pristatyti, kaip jaunimo politikoje gali dalyvauti mokiniai.
2. **Skaidrė**. Skaidrėje pristatoma, kas yra jaunimo politika. Apibrėžimas pateiktas iš Jaunimo politikos pagrindų įstatymo (pilnas įstatymo tekstas - <https://www.e-tar.lt/portal/lt/legalAct/TAR.92E111F705DD/TAIS_267613>). Svarbu paminėti, kad Jaunimo politika yra horizontalioji viešosios politikos sritis, apimanti įvairių sektorių viešąsias politikas (socialinės apsaugos ir darbo, sveikatos apsaugos, švietimo ir mokslo, ūkio, kultūros ir kt.), nes kiekvienoje iš šių sektorių galime rasti jauną žmogų (šiuo atveju, moksleivį). Juk jaunas žmogus laisvalaikiu dalyvauja kultūriniuose renginiuose, lanko mokyklą ir popamokines veiklas, vasarą, galbūt, bando įsidarbinti ir pan.
3. **Skaidrė.** Kaip ir parašyta jaunimo politikos apibrėžime, jaunimo politika – kryptinga veikla, kuria sprendžiamos jaunimo problemos. Taigi, kokių problemų turi jaunas žmogus? Šios problemos, kaip ir minima filmuke, yra atėjusios iš pačių jaunų žmonių diskusijų, susitikimų, renginių metu. Jos buvo susistemintos ir pateiktos šiuo vizualu. Verta paminėti, kad jaunimo politika su savo įgyvendinamomis priemonėmis svariai prisideda prie šių problemų sprendimo bei minimizavimo.
4. **Skaidrė.** Šioje skaidrėje pateiktos informacijos tikslas, kad jauni žmonės suprastų, jog jaunimo politika, jaunų žmonių problemų sprendimas nevyksta ir neturėtų vykti nedalyvaujant jaunam žmogui. „O kaip tu gali prisidėti prie jaunimo problemų sprendimo savo savivaldybėje“ – šio klausimo galite paklausti mokinių, prieš rodant kitą skaidrę. Svarbu, kad moksleiviai suprastų, jog į jų nuomonę, norus turėtų būti atsižvelgiama. Kad jų nuomonę gali atstovauti, pvz., mokyklos savivalda, veikianti mokykloje.
5. **Skaidrė.** Šioje skaidrėje pristatoma, kaip jaunas žmogus gali įsitraukti į sprendimų priėmimą savo savivaldybėje. Verta pasiteirauti, galbūt mokiniai yra įsitraukę į vieną ar kitą veiklą. Siūloma nesigilinti į apibrėžimus, nes prie šios skaidrės aptarimo ir įvardintų sąvokų galima grįžti po praktinės užduoties. Kad mokiniams būtų aiškiau, kaip jauno žmogaus turimos problemos gali būti išspręstos dalyvaujant skaidrėse minėtų organizacijų veiklose, pateikiame kelis pavyzdžius.

***1 pavyzdys.*** Agnei ir jos klasės draugams visada nepakakdavo laiko papietauti ilgųjų pertraukų metu. Norėdama spręsti šią problemą, mergaitė įsitraukė į mokinių savivaldos veiklą mokykloje. Kartu su kolegomis iš mokinių savivaldos, Agnė apklausė mokyklos mokinius ir sužinojo, kad jiems taip pat neužtenka ilgosios pertraukos laiko pavalgyti. Apibendrinę apklausos rezultatus bei susidėlioję pasiūlymus, Agnė, kartu su bendraminčiais iš mokinių savivaldos, suorganizavo susitikimą su direktoriumi ir administracijos atstovais. Pristačiusi apklausos duomenis bei problemą, kad mokiniams tikrai trūksta laiko pietauti, pateikė siūlymus, kaip šią problemą galima būtų išspręsti, pailginant pertraukos laiką. Buvo susitarta, kad į mokinių argumentuotą norą bus atsižvelgta ir nuo kito semestro ilgosios pertraukos laikas bus pailgintas.

***2 pavyzdys.*** X savivaldybės jaunimo reikalų taryba organizavo posėdį su tikslu aptarti gyvenvietės jaunimo laisvalaikio klausimus. Ignas visada pasigesdavo *Skate* parko savo miestelyje. Išvydęs informaciją apie viešą savivaldybės jaunimo reikalų tarybos posėdį, Ignas nusprendė jame apsilankyti ir išsakyti savo nuomonę. Posėdžio metu, pirmininkui paklausus, ar yra papildomų klausimų, Igno siūlymas buvo įtrauktas į darbotvarkę. X savivaldybės jaunimo reikalų tarybai Ignas pristatė problemą, savo pamąstymus apie galimą *Skate* parko vietą, naudą. Išgirdę jaunuolio pasiūlymą, tarybos nariai aptarė šios iniciatyvos įgyvendinimo galimybes ir rekomendavo savivaldybės tarybai apsvarstyti galimybę gyvenvietėje turėti *Skate* parką, kuris pritrauktų būrį šiuo sportu besidominčio jaunimo. Apsvarčiusi galimybę ir išsiaiškinusi, kad miestelyje yra pakankamai didelis skaičius jaunų žmonių, kurie norėtų savo mieste turėti *Skate* parką ir aktyviai sportuoti, savivaldybės taryba nusprendė jį pastatyti. Po metų Ignas su savo draugais jau galėjo vakarus leisti naujai įkurtame *Skate* parke.

1. **Skaidrė.** Po šios skaidrės pereinama prie užduoties atlikimo, kurios metu mokiniai išsiaiškins, kas yra jaunimo organizacija, savivaldybės jaunimo organizacijų taryba, savivaldybės jaunimo reikalų taryba, savanorystė. Po pristatymų galima pademonstruoti savanorystę skatinantį filmuką <https://www.youtube.com/watch?v=UDCT0EsQMFc>.